สรุปภาวะตลาดต่างประเทศ ประจำวันที่ 9 มิ.ย. 2564
สรุปภาวะตลาดต่างประเทศ ประจำวันที่ 9 มิ.ย. 2564
10 มิ.ย. 2564

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (9 มิ.ย.) โดยได้รับแรงกดดันจากการร่วงลงของหุ้นกลุ่มธนาคารและกลุ่มอุตสาหกรรม ขณะที่นักลงทุนจับตาการเปิดเผยตัวเลขเงินเฟ้อของสหรัฐในวันนี้ ซึ่งอาจส่งผลต่อการกำหนดนโยบายการเงินของธนาคารกลางสหรัฐ (เฟด) ในการประชุมกลางเดือนนี้
ดัชนีเฉลี่ยอุตสาหกรรมดาวโจนส์ปิดที่ 34,447.14 จุด ลดลง 152.68 จุด หรือ -0.44% ดัชนี S&amp;P500 ปิดที่ 4,219.55 จุด ลดลง 7.71 จุด หรือ -0.18% ดัชนี Nasdaq ปิดที่ 13,911.75 จุด ลดลง 13.16 จุด หรือ -0.09%
 
ตลาดหุ้นยุโรปปิดบวกเมื่อคืนนี้ (9 มิ.ย.) โดยยังคงอยู่ใกล้ระดับสูงสุดเป็นประวัติการณ์ ขณะที่หุ้นกลุ่มสายการบินพุ่งขึ้นขานรับสหรัฐลดระดับเตือนการเดินทางไปยังหลายประเทศทั่วโลก อย่างไรก็ตาม นักลงทุนชะลอการเข้าซื้อหุ้นล็อตใหญ่ก่อนการประชุมธนาคารกลางยุโรป (ECB) และการเปิดเผยข้อมูลเงินเฟ้อของสหรัฐในสัปดาห์นี้
ดัชนี Stoxx Europe 600 ปิดตลาดที่ระดับ 454.44 จุด เพิ่มขึ้น 0.43 จุด หรือ +0.09%
ดัชนี CAC-40 ตลาดหุ้นฝรั่งเศสปิดที่ 6,563.45 จุด เพิ่มขึ้น 12.44 จุด หรือ +0.19% ขณะที่ดัชนี DAX ตลาดหุ้นเยอรมนีปิดที่ 15,581.14 จุด ลดลง 59.46 จุด หรือ -0.38% และดัชนี FTSE 100 ตลาดหุ้นลอนดอนปิดที่ 7,081.01 จุด ลดลง 14.08 จุด หรือ -0.20%
 
ตลาดหุ้นลอนดอนปิดลดลงเมื่อคืนนี้ (9 มิ.ย.) โดยถูกกดดันจากหุ้นกลุ่มเหมืองแร่และกลุ่มการเงินที่ปรับตัวลง ท่ามกลางการซื้อขายที่เบาบางก่อนการประชุมของธนาคารกลางยุโรป (ECB) และการเปิดเผยข้อมูลเงินเฟ้อของสหรัฐในสัปดาห์นี้
ดัชนี FTSE 100 ปิดที่ 7,081.01 จุด ลดลง 14.08 จุด หรือ -0.20%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (9 มิ.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยสต็อกน้ำมันเบนซินพุ่งขึ้นมากกว่าตัวเลขคาดการณ์ของนักวิเคราะห์ อย่างไรก็ดี สัญญาน้ำมันดิบขยับลงเพียงเล็กน้อย เนื่องจากนักลงทุนยังคงมีมุมมองเป็นบวกต่อแนวโน้มความต้องการใช้พลังงานในสหรัฐและยุโรป
สัญญาน้ำมันดิบ WTI ส่งมอบเดือนก.ค. ลดลง 9 เซนต์ หรือ 0.1% ปิดที่ 69.96 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนส.ค.ปิดทรงตัวที่ 72.22 ดอลลาร์/บาร์เรล ซึ่งเป็นระดับปิดสูงสุดนับตั้งแต่เดือนพ.ค. 2562
 
สัญญาทองคำตลาดนิวยอร์กปิดบวกเล็กน้อยเมื่อคืนนี้ (9 มิ.ย.) โดยได้แรงหนุนจากอัตราผลตอบแทนพันธบัตรรัฐบาลสหรัฐที่ร่วงลงต่ำกว่าระดับ 1.50% เมื่อคืนนี้ ขณะที่นักลงทุนจับตาการประชุมนโยบายการเงินของธนาคารกลางยุโรป (ECB) และการเปิดเผยดัชนีราคาผู้บริโภค (CPI) ของสหรัฐในวันนี้
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 1.1 ดอลลาร์ หรือ 0.06% ปิดที่ 1,895.5 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 27.1 เซนต์ หรือ 0.98% ปิดที่ 28.002 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 10.7 ดอลลาร์ หรือ 0.92% ปิดที่ 1,151.8 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 34.20 ดอลลาร์ หรือ 1.2% ปิดที่ 2,772.80 ดอลลาร์/ออนซ์
 
ดอลลาร์สหรัฐแข็งค่าเล็กน้อยเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (9 มิ.ย.) ขณะที่นักลงทุนจับตาการประชุมนโยบายการเงินของธนาคารกลางยุโรป (ECB) รวมทั้งการเปิดเผยดัชนีราคาผู้บริโภค (CPI) ของสหรัฐในวันนี้
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.05% แตะที่ 90.1206 เมื่อคืนนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 109.57 เยน จากระดับ 109.48 เยน แต่อ่อนค่าเมื่อเทียบกับฟรังก์สวิส ที่ระดับ 0.8958 ฟรังก์ จากระดับ 0.8963 ฟรังก์ และอ่อนค่าลงเมื่อเทียบกับดอลลาร์แคนาดา ที่ระดับ 1.2103 ดอลลาร์แคนาดา จากระดับ 1.2105 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.2178 ดอลลาร์ จากระดับ 1.2180 ดอลลาร์ ขณะที่เงินปอนด์อ่อนค่าลงแตะที่ระดับ 1.4114 ดอลลาร์ จากระดับ  1.4164 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7735 ดอลลาร์สหรัฐ จากระดับ 0.7742 ดอลลาร์สหรัฐ